b'\n_START_ARTICLE_\nGoran Klemen\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nOtro\xc5\xa1tvo je pre\xc5\xbeivel v \xc5\xbdireh, kjer je tudi kon\xc4\x8dal osnovno \xc5\xa1olo. \xc5\xa0e kot osnovno\xc5\xa1olec je pisal recenzije ra\xc4\x8dunalni\xc5\xa1kih iger. Srednjo \xc5\xa1olo je opravil v kranjski gimnaziji - smer ra\xc4\x8dunalni\xc5\xa1tvo. \xc5\xbde tedaj je dobro obvladal ra\xc4\x8dunalni\xc5\xa1ko programiranje, saj sta s kolegom ustvarila ra\xc4\x8dunalni\xc5\xa1ko igro The President, ki sta jo uspe\xc5\xa1no prodala v \xc5\xa0vico. Tudi prvi zasloni na dotik v preddverju Cankarjevega doma, ki so obiskovalcem podajali osnovne informacije, so delovali na osnovi njegovega programa. Ker je \xc5\xbeelel postati kriminalist, se je nato vpisal na \xc5\xa1tudij prava. Diplomiral je leta 1996 na Pravni fakulteti v Ljubljani ter 1997 magistriral na Harvard Law School. Ta \xc5\xa1tudij si je pla\xc4\x8dal z denarjem, zaslu\xc5\xbeenim z ra\xc4\x8dunalni\xc5\xa1kim programiranjem._NEWLINE_Prvi\xc4\x8d se je zaposlil leta 1996 kot asistent na ljubljanski pravni fakulteti. Nato je kot svetovalec zapored slu\xc5\xbeboval pri ministrih Mirku Bandlju, Borutu \xc5\xa0ukljetu in Petru Jambreku. Med letoma 2001 in 2003 je delal kot svetovalec Sveta Evrope. Leta 2003 se je zaposlil kot predavatelj kazenskega prava, policijskih pooblastil in \xc4\x8dlovekovih pravic na Fakulteti za varnostne vede v Ljubljani. Med 22. novembrom 2008 in 1. junijem 2010 je bil dr\xc5\xbeavni sekretar na notranjem ministrstvu. Septembra 2010 pa ga je predsednik Republike Slovenije Danilo T\xc3\xbcrk za dobo \xc5\xa1estih let imenoval za predsednika Komisije za prepre\xc4\x8devanje korupcije._NEWLINE_18. septembra 2014 ga je Dr\xc5\xbeavni zbor Republike Slovenije potrdil za ministra za pravosodje v vladi Mira Cerarja.'